32010R0151
L 048/1
SLUŽBENI LIST EUROPSKE UNIJE
22.02.2010.
PROVEDBENA UREDBA VIJEĆA (EU) br. 151/2010
od 22. veljače 2010.
o prekidu parcijalne privremene revizije antidampinških mjera koje se primjenjuju na uvoz određenih elektroda od volframa podrijetlom iz Narodne Republike Kine
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti protiv dampinškog uvoza iz zemalja koje nisu članice Europske zajednice (1) (Osnovna uredba), a posebno njezin članak 11. stavak 3. i članak 9. stavak 1.,
uzimajući u obzir prijedlog koji je podnijela Europska komisija nakon savjetovanja sa Savjetodavnim odborom,
budući da:
1. POSTUPAK
1.1. Mjere na snazi
(1)
Vijeće je Uredbom (EZ) br. 260/2007 (2) uvelo konačnu antidampinšku pristojbu na uvoz određenih elektroda od volframa podrijetlom iz Narodne Republike Kine. Pristojbe za tri trgovačka društva s individualnim pristojbama iznose između 17 % i 38,8 %. Preostala stopa iznosi 63,5 %.
1.2. Zahtjev za reviziju
(2)
Komisija je u svibnju 2008. od jednog proizvođača izvoznika određenih elektroda od volframa podrijetlom iz Narodne Republike Kine primila zahtjev za parcijalnu privremenu reviziju na temelju članka 11. stavka 3. Osnovne uredbe.
(3)
Taj je zahtjev podnijelo trgovačko društvo Shandong Weldstone Tungsten Industry Co. Ltd. (dalje u tekstu „SWT“ ili „podnositelj zahtjeva“).
(4)
Podnositelj zahtjeva dostavio je dokaze prima facie koji na temelju usporedbe izračunanih uobičajenih vrijednosti i cijena izvoza u Uniju pokazuju da je dampinška marža podnositelja zahtjeva značajno niža od postojeće razine mjere, i da tu mjeru više nije potrebno primjenjivati na postojećoj razini kako bi se uklonio učinak dampinga.
1.3. Pokretanje postupka
(5)
Ustanovivši, nakon savjetovanja sa Savjetodavnim odborom, da postoje dostatni dokazi za opravdano pokretanje parcijalne privremene revizije, Komisija je putem obavijesti (obavijesti o pokretanju postupka) objavljene u Službenom listu Europske unije (3) najavila pokretanje parcijalne privremene revizije ograničene na ispitivanje dampinga u vezi sa SWT-om u skladu s člankom 11. stavkom 3. Osnovne Uredbe. „Dotični proizvod“ bio je isti onaj naveden u Uredbi Vijeća (EZ) br. 260/2007, a to su elektrode za zavarivanje od volframa s masenim udjelom volframa 94 % ili većim, izuzev onih elektroda dobivenih sinteriranjem, bez obzira na to jesu li izrezane na određene dužine ili ne, obuhvaćene oznakama KN ex 8101 99 10 i ex 8515 90 00 s podrijetlom iz Narodne Republike Kine.
(6)
Ispitni postupak u vezi s dampingom obuhvatio je razdoblje od 1. listopada 2007. do 30. rujna 2008.
(7)
Komisija je podnositelja zahtjeva, predstavnike industrije Unije i predstavnike zemlje izvoznice službeno obavijestila o pokretanju revizije ispitnog postupka. Zainteresiranim strankama pružena je prilika da pisanim putem iznesu svoje stavove i da podnesu zahtjev za raspravu u roku određenom u obavijesti o pokretanju postupka.
2. POVLAČENJE ZAHTJEVA I PREKID POSTUPKA
(8)
SWT je pismom Komisiji od 9. studenoga 2009. službeno povukao svoj zahtjev za parcijalnu privremenu reviziju antidampinških mjera koje se primjenjuju na uvoz određenih elektroda od volframa podrijetlom iz Narodne Republike Kine. S obzirom na nedavnu gospodarsku krizu, podnositelj zahtjeva počeo je preispitivati ekonomsku održivost određenih aspekata svog poslovanja.
(9)
Predstavnici industrije Unije smatrali su da se razlozi koje je podnositelj naveo kao temelj za povlačenje zahtjeva temelje na indicijama i da su neprihvatljivi.
(10)
Međutim, s obzirom na to da je zahtjev za reviziju podnesen već u svibnju 2008., tj. prije početka gospodarske krize, kao i na to da je podnositelj zahtjeva povukao svoj zahtjev znatno nakon početka krize, dok je ispitni postupak još uvijek trajao, Komisija za razloge za povlačenje zahtjeva ne može smatrati da se temelje na indicijama.
(11)
Razmotreno je bi li bilo opravdano nastaviti reviziju ispitnog postupka. Službe Komisije utvrdile su da prekid revizije ne bi imao utjecaja na postojeće antidampinške mjere i nije primljen niti jedan uvjerljiv argument zašto prekid revizije ne bi bio u interesu Unije. S obzirom na to, reviziju ispitnog postupka trebalo bi prekinuti.
(12)
Zainteresirane stranke obaviještene su o namjeri da se prekine revizija ispitnog postupka i dana im je prilika da tu namjeru komentiraju. Nije primljen niti jedan komentar koji bi promijenio zaključke navedene u uvodnim izjavama 10. i 11.
(13)
Stoga se zaključuje da bi reviziju koja se odnosi na uvoz određenih elektroda od volframa podrijetlom iz Narodne Republike Kine trebalo prekinuti bez izmjene antidampinških mjera koje su na snazi.
DONIJELO JE OVU UREDBU:
Članak 1.
Prekida se parcijalna privremena revizija antidampinških mjera koje se odnose na uvoz određenih elektroda od volframa podrijetlom iz Narodne Republike Kine pokrenuta na temelju članka 11. stavka 3. Uredbe (EZ) br. 1225/2009, bez izmjene antidampinških mjera koje su na snazi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Članak 3.
Ova se Uredba objavljuje u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. veljače 2010.